
O Volapükaflens Valöpo! 


Muls hitüpa binons muls vakenas. Alan meriton nemu 
vakeni balna a yel. Pos vob mödik (semikna naütik), dü dels kiltum 
luldeg kobü töbids oka, benokömaglidoy vakeni ad staudön e ad 
dunön dinis nulik votik. 


Famüls mödik vegons lü mel, kiöpo cils kanons pledön in sab 
su melajol, golön nüdafuto ini mel, bumön sabakasedilis, e juitön luti 
flifik. 


Votikans juitons vakenis pro tevans, kels visitons futo topis 
nulik in topäds nulik. Fümo mutoy binön yunik ad lovelifädön 
vakenis somik! 


Dabinons vakenis alsotik ad plidön alsotikanis, samo: törs e 
krudatävs penoganüköls. 


Ab semans no vakenons, bi (sagons), das no dalabons moni 
saidik ad atos. Aspikob enu ko vom, kel buükof ad lifädön vakeni 
oka domo in gad! 


Stom is anu binon vemo hitik e semans esludons ad blibön in 
Linglän pla tävön ini foginän. 


Fino cedob, das vakens binons zesüdiks ad saun e benolab; 
sekü atos vipom alikanes “Vakeni gudik” 


7AA 


VIII:58:2013 


LÄLID IN STUNALAÄN 
fa hiel Lewis Carroll 


KAPIT ZŪLID (DIL KILID) 


“No,” äsagof Lälid. “No sevob kis binon Melajelädaf 
Süpädik." 


“Melajelädaf Süpädik binon binäd cifik supa labü nem 
ot," äsagof Köradaim. 


“Neföro büo elogob bali atafas, neföro büo elilob dö 
somikaf," äsagof Lälid. 


“Kömolös nu,” äsagof Köradaim, ed okonom ole konoti 


"u 


oma. 


Äsä ämogolof kobo, Lälid älielof sagön Köraregi 
nelaodiko alikanes: “Valikans pepardons."” “Benö! Et binon 
gudikos!” äsagof Lälid oke, bi äbinof saidiko nekotenik sekü 
num deidacödetas, kelis Köradaim ibüdof. 


Suno tuvons eli Grifon, kel äslipon dibiko dis sol. (If 
no sevol lio logoton el Grifon, logolös magodi). “Lö! o 
trögan!"  äsagof Köradaim, “e dugädolöd lädüli at lü 
Melajäledaf Süpädik ad dalilön lifajenotemi omik. “Mutob 
mogolön ad leodükön cödetadeidis anik, kelis ebüdob;” ed 
ämogolof. 


Lälid äbinof anu soalik ko el Grifon. Vere no äplidof 
oni, ab äcedof, das lelölo öbinos sefikum, ka ad sökön 
Köradaimi kruälik: sekü atos, ästebedof. 


VIII:59:2013 


El Grifon älöikon ed äröbon logis: poso älogedon 
Köradaimi jüs inelogädikof: täno äsmilon kläno. “Drol kion!” 
äsagon el Grifon, lafo oke, lafo ele Lälid. 


“Ab kis binon-li drol?” äsagof Lälid. 


“Of jenöfo binof drol,” äsagon el Grifon. Valikos 
dabinon te in magäl ofa. Neföro cödetadeidoy eki, sevol-li? 
Ab . .. Vifö! 


“Alikan sagon 'vifö! is," ätikof Lälid, äsä nevifo 
äsökof oni. “Neföro büo pebüdob so, neföro!”" 


No igolons fagiko, ven älogons Melajelädaf Süpädik, 
kel äseidon oki su flan klifa seimik. Äbinom soalik e lügik. 
Lälid äkanof lielön seifön omi, äsif äriskädikom ad breikön 
oke ladi. Äkeliedof dibiko ko om. “Kis binon-li dol omik?" 
äsäkof eli Grifon, kel ägespikon ofe tio me vöds ot büik. 
“Val dabinon in magäl omik; no vere labom doli. Ab vifö!" 


Kluo ägolons stedo lü Melajelädaf Süpädik, kel 
älogedom lü ons me logs fulü drens, ab kel esagom nosi. 


“Lädül at yunik,” äsagon el Grifon, “vilof dalilön 
lifajenotemi olik.” 


“Okonob oni ofe," äsagom Melajelädaf Süpädik me 
vög dibik, kevöfik: “Seadolsös, bofikans, e no sagolsös vödi 
bal jü finot konota.” 


(Fövot opubon su pads gaseda okömöl) 


VII:60:2013 


DRIMS SVIDIK 
(fa hiel Frank Roger) 





“O löfäb! logedolös atosi.” 


Hiel Jeffrey ämufükom logis no vilöfo de nünömaskrin, 
ed älogedom lü bokil, keli jimatan äjonol ome. Äsumom oni, 
ed äreidom ninädapeneti. 


“Drims svidik-li? Kis binon-li?” 


“Binons piluls nulasotik. Blokons drimis badik. Enu 
äspikob dö säkäd oba tefü drims badik, e das klienons ad 
tupön ladälodi oba. Jiel Kristine ebo itüvol pilulis at, ed 
eremof obe bokili leigüpo.” 


“Vemo flenöfik flanaü daut obsik.” 


Ägegivom ofe bokili, läükölo medito: “Cedü ob, no 
sötol lekonfidön pilulis somik tumödo.” 


“Kikodo no-li?” 
“Bi kanons kodön sekis nedesirik.” 
“Kisi vilol-li sagön? 


Älogetof lü bokil, badinilud äglofon boso lä of. Täno 
ägespikof: 


“Niludo ya eblufoy dinis somik, voto no ölofoy onis 
publüge.” 


VIII:61:2013 


“Verato, ab sevol gudiko dunedis pötekama-teda. No 
posüpädoböv ad lelilön, das piluls at sekidükons. Büä uküpol 
osi, no okanol slipikön nen ons. Ud oneodol mödulis ai 
mödikumis onas. Ud olofoy sotüli gudikum, keli ovilol blufön. 
E nendoto suäm ota obinon jerikum.” 


Älemufükof kapi. “Ag, Jeffrey, kikodo binol-li ai so 
künidik?” 


Älöükom namis ad taedön kusadi somik, ed 
älüodükom küpäli dönu lü nünömaskrin. 


“Too, oblufob pilulis at,” äsagof. “Ba okanons frutön 
pötü täv obas lü Toronto ün vig okömöl. Sevol, das sufob ai 
kodü drims badik ünü dels bü täv lunik. Neföro kösömikob 
ad flitöms.” 


“Benö! o Sylvia,” äsagom. “Slugolös pilulis et if 
trodons oli, ab no sagolös poso, begë! das no enunedob oli 
büo!” 


Äseifof ed ägolof se cem. Älemufükom kapi, ed 
äsäkom oki, kikodo Sylvia no äkanof slugön pilulis te tefü 
ditrets sanavik, u tefü kods votik veütik, äsä om. 


Ävälom ad glömön timülo jenoti ed ädedietom oki 
vobe. Ävilom fidunön vobi bü motäv lü Toronto ün vig 
okömöl ad visitön röletanis. 


Pos dels anik, ven äpakons trökis bü täv, Sylvia äsagof: 
“Sevol-li, o Jeffrey, büofredob vo demü täv. E labob senäli 
legudik. Drims badik nonik sis geb oba ela 'Drims svidik'. 
Milagik, no-li?” 


VIII:62:2013 
“Lesi!” ägespikom Jeffrey, du ävälom plöjitis ad päkön. 


“Fümol-li, das labobs valikosi?” äsäkof. “Ab kis binon atos- 
li?” äsagof, äjonöl ome bokili yelovik, keli ituvof. 


“Piluls anik, kelis eremob bü nelunüp. Älelilob dö ons 
ed äjinos tikamagot gudik ad blufön onis.” 


Ägüflekof bokili, ed äreidof ninädapeneti: “Plek 
veratik.” 


“Kis binon-li?” 


“Piluls, kels geilükumons senäli relöfik, e kels fägükons 
gebani ad yüm verik ko God dü plek. Flen obik gebom onis, 
e ma om, binons stunüköls. 


“Jenöfo-li?” 
Ädoseitof bokili, ed älogedof lü om kofiäliko. 


“Äcedob, das no konfidol pilulis, o löfäb oba! Äsagoy 
obe, das kanons kodön sekis alsotik penedesiröl.” 


“Ab ats binons ga distiks, kredolös obi,” ägespikom du 
äpäkom kumi niklotas. 


“Ab fümob, das sevol gudiko dunedis pötekama-teda. 
No posüpädoböv ad lelilön, das piluls somik sekidükons. Büä 
uküpol osi, no okanol golön lü glüg nen ons. Ud oneodol 
mödulis ai mödikumis onas ad getön vobedi ot. U fütüro 
olofoy sotüli gudikum, keli ovilol blufön, e klienob ad yülön, 
das suäm ota obinon jerikum. 


VIII:63;2013 


“Dalilolös, o löfäb! Is bejäfobs plakis relöfik sa yüm verik ko 
Cod it, no bosi tedik e neveütik äs bloköm drimas badik. 
Steifülolös, begö! ad cödön dinis səomik me propor verätik.” 


“Benö! o Jeffrey,” äsagof. “Gebolös pilulis at if lofons 
ole trodi, ab no sagolös poso, das no enunedob oli büo!” 


“Vö! Dabinon nog spel pro pötekama-ted,” ätikof. Ab lio 
himatan no kanom dasevön, das neitaslip gudik binon 
leveŭütik, fümiko no neveütik. No äs piluls tuik valöpo ad 
fölön neodis lukredanas. Jenöfo sötom steifülön ad cödön 
dinis somik me propor verätik! 


VOLAPÜK GUDIKÜN 
(ma Arie de Jong) 


Pük alik labon pükalönis, tefü kels ekösömikoy. Ven okolkömoy in 
Volapük pükalöni seimik de pük okik distidiki, täno bo obuükoy löni 
lomänapüka oka bu at Volapüka, e bo ocedoy, das obinos-la vipabik 
ad lasumön ati ini Volapükasit. Pö stad somik betikoyös, begö! das 
liman neta votik kanon labön vipis votik! Güö! Volapük söton labön 
nomis lönik seimiko tefü netapüks livätikis. Pas somo odalobs 
spetön, das pükalöns pükas difik no poloveblinons ini Volapük, e das 
nets difik openons Volapüki ön mod te bal. 


(Penet redakana: In bagaf löpik, Arie de Jong penom dö pük 
bevünetik, kel no muton paflunön fa püks netik. Tuvoy suvo spikotis 
netas votik in Volapük, kels gebons vödis netas it. In tef at, mutoy ai 
demön, das sinif spikota binon veütikum ka vöds pegeböl in pük neta 
lönik, kel kanon no pasuemön fa pösods netas votik. Ad välön sinifi 
säsantik no binon ai fasilik, ab mutoy steifülön ad atos, voto Volapük 
no opledon rouli bevünetik). 


VII:64:2013 


. . . LÖFOB OLI ÄSÄ BINOL 


In florüp flifik. 

Löfan obik no stebedon! 
Vip obas kobik, 

As flors in gad sukon 
Löfi obas verik. 

. - - Löfob oli äsä binol. 


In hitüp kekoitobs 

No te kopiko, ab äs lanans 
In löf godik, e flitobs 

As böds in sil, äs libikans! 
. .- . Löfob oli äsä binol. 


Poso fluküp, e fluk kion! 

Cils smilons du frediko pledons 
E desir obsik ya pefölon 

Pro fütür okömöl keblünons, 
Benedis - benedis balion! 

. . . Löfob oli äsä binol. 


In nifüp, cils emogolons 
Ad sökön vegis difik oksik. 
Blibobs ko od — odis seivons 


Äs dü yels florüpa pasetik. 
. . .- Löfob oli laidüpo! 


SOTS KIL STARA 


1. Star blägik, sev. maläd loganeva, kel fino kodon peri lölik 
logama; 


2. Star gedik, sev. nedulogamov progedik logalantiya sekü flid, 
kel suvo kanon paköteton; 


3. Star grünik, sev. maläd kel mödükon pedi ninü logaglöp, kel 
kodon peri pianik logama. 

